### 12.    Beslutning om planlægning for større markbaseret solcelleanlæg ved Egemarke Gods

**Åbent**

Sagsnr.: 326-2019-4587        J.nr.: 01.02.00           Dokumentnr.:
326-2020-34519

**Sagstype**

Beslutning.

**Resume og sagens baggrund**

Teknik- og Miljøudvalget besluttede, på mødet d. 7. marts
2019, at igangsætte indkaldelse af ideer og forslag for planlægning af større
solcelleanlæg ved Egemarke gods. Administrationen har indkaldt ideer og forslag
i en periode på 4 uger i januar-februar 2020. Der er modtaget ét svar. Sagen
lægger op til, at udvalget beslutter, hvorvidt planprocessen skal fortsætte.

**Indstillinger**

Chefen for Plan, Byg og Miljø indstiller, at planlægningen
ikke fortsættes, særligt med henvisning på placeringens påvirkning af
oplevelsen af landskabet og kulturmiljøet jf. nedenstående redegørelse.

**Sagsfremstilling**

*Indledning*

Kalundborg Kommune modtog primo 2019 en ansøgning fra
Egemarke Gods om planlægning for et større solcelleanlæg på ca. 26 ha (bilag 1
- kortbilag). Anlægget estimeres at kunne levere 16.000 – 20.000 MWh/år,
svarende til strøm til ca. 4.000 – 5.000 husstande.

Solcellepanelerne opstilles på markstativer der er 2-3 meter
høje og opstilles på rækker med ca. 4 meter friareal mellem rækkerne. Derudover
består anlægget af interne serviceveje og mindre teknikbygninger med en højde
på max 3,5 meter. Der etableres afskærmende beplantningsbælter hvor det er
relevant og arealerne under solcellepanelerne tilsås med græs.

Projektet har en størrelse der forudsætter at der udarbejdes
en lokalplan. Området er ikke udlagt i den gældende kommuneplan og ligger i
landzone, hvorfor anlægget også forudsætter at der udarbejdes et tillæg til
Kalundborg Kommuneplan 2017-2028, så området udpeges til større solcelleanlæg.
Kommunen har afventet afklaring fra ansøger, som er vendt tilbage til kommunen
ultimo 2019 med fortsat ønske om at fortsætte processen for det oprindelige
projektforslag. Der er herefter i samarbejde med ansøgers rådgiver, udarbejdet
folder til indkaldelse af idéer og forslag til planlægning for solcelleanlæg
ved Egemarke Gods. Herefter har administrationen foretaget en nærmere faglig
vurdering af projektforslaget.

*Indkaldelse af idéer og forslag*

Der er indkommet ét bidrag, fra Danmarks Naturfredningsforening
Kalundborg. Foreningen beskriver en række opmærksomhedspunkter til den videre
planlægning. DN Kalundborg støtter vedvarende energi, men er dog betænkelig ved
at udnytte god landbrugsjord. Omvendt mener foreningen, at braklægning af arealet
på 27 ha uden gødskning er godt for jorden. Bemærkningerne går derudover
primært på anlæggets indpasning i landskabet samt beskyttelsen af flora og
fauna ved projektområdet. Der er ikke lavet ændringer på projektforslaget som
følge af bemærkningerne, men administrationen tager dem til efterretning.
Behandling af indkommende bemærkninger kan ses i bilag 4.

*Særlige udfordringer i projektet*

Administrationen har foretaget en nærmere faglig vurdering
af projektet og er opmærksom på særlige udfordringer i forhold til planlægning
for anlægget. Den konkrete placering er udfordret af et kuperet terræn, som vil
gøre anlægget særligt synligt fra visse steder. Her står landskabets karakter i
kontrast til det eksisterende anlæg ved [adresse], som grundet dets store og
flade herregårdslandskab bedre kan bære et større solcelleanlæg. Anlægget vil fremstå synligt fra de omkringliggende veje,
og i særdeleshed fra [adresse]. Dertil ligger der en høj bakke i
projektområdets østlige del, hvorfor solceller placeret her vil være særdeles
synlige i landskabet. Fra [adresse] er der et langt kig ud over landskabet
mod nord. Fotos af landskabet fra forskellige punkter kan ses i bilag 2.

Det vurderes på denne baggrund, at projektet kan påvirke de
nære omgivelser markant (nærvirkning) og have en betydelig fjernvirkning på det
omgivende landskab som helhed, idet anlægget eller dets afskærmende beplantning
vil kunne påvirke lange kig ud i landskabet.

Størstedelen af området er i kommuneplanen udpeget som
kulturhistorisk bevaringsværdi, grundet kirkeomgivelser omkring Føllenslev
kirke. Ifølge Kommuneplanens retningslinjer for kirkeomgivelser, kan tekniske
anlæg ikke placeres her, medmindre det kan ske uden at forringe oplevelsen af
kirken. Der er fx kig til kirken fra [adresse], der ligger langs den ene side
af projektarealet. Føllenslev landsby er desuden udpeget værdifuldt
kulturmiljø, og selvom projektområdet ikke ligger inden for denne udpegning,
skal tekniske anlæg i synlig kontakt med udpegede kulturmiljøer vise særlig
hensyn over for områdets oplevelses- og fortælleværdi. Det er vurderingen at
projektet kan sløre Paula Winther klare landsbyafgrænsning, som bør bevares.

Projektområdet udgøres af to matrikler som ligger i hvert
deres ejerlav og de to matrikler er tydeligt adskilt af et beskyttet dige som
angiver ejerlavsgrænsen mellem Føllenslev og [adresse]. Etableringen af anlægget
vil kunne sløre dette historiske landsskabstræk. Det er derfor vigtigt at der
holdes afstand til ejerlavsdiget, så der fortsat kan være en tydelig
afgrænsning.

Projektet forudsætter afskærmning med beplantning. Grundet
det kuperede terræn vurderes det, at en komplet afskærmning af anlægget er
umulig. Dertil skal det nævnes at afskærmende beplantning kan hindre udsigt
over landskabet. En væsentlig forudsætning for en evt. videre planlægning er
udarbejdelsen af visualiseringer som klart og tydeligt kan påvise påvirkningen
af landskabet, herunder opfattelsen af landskabet, og i særdeleshed oplevelsen
af [adresse] og dens omgivelser.

*Beskyttede områder*

Der er inden for området og som afgrænsning af området et
større antal beskyttede jord- og stendiger. Digerne må ikke ødelægges eller
påvirkes i forbindelse med etableringen eller driftsfasen. Der skal være
særligt fokus på at bevare de eksisterende læhegn og supplere beplantningen som
afskærende effekt, men også for at bidrage til den økologiske spredning via
hegnene. Indenfor projektområdet er der registreret to mindre § 3-beskyttede
søer og én beskyttet mose umiddelbart uden for projektområdet. Det er angivet
at solcellerne etableres med en afstand på to gange solcellernes højde, hvilket
vurderes at være tilstrækkeligt i forhold til at de beskyttede områder ikke vil
blive negativt påvirket.

*VVM-screening*

Da projektet er omfattet af bilag 2 i Miljøvurderingsloven
skal der foretages en screening med det formål at afgøre om projektet skal
gennemgå en fuld miljøkonsekvensvurdering (VVM). Administrationen har modtaget
anmeldelse af projektet, og foretager på baggrund af ansøgers indsendte
VVM-skema en screening med henblik på at træffe afgørelse om projektet er
VVM-pligtig eller ej, hvis planprocessen fortsætter.

*Vurdering og anbefaling*

Ansøger har efter idefasen justeret projektområdet en smule,
som det kan ses på kort 4 i bilag 1. På kortbilaget er desuden illustreret
udbredelsen af det ansøgte solcelleanlæg. Justeringen betyder, at den markante
bakketop ikke i helt samme omfang indgår i området. Administrationen vurderer,
at justeringen ikke ændrer på den overordnede vurdering og anbefaling.

Det er administrationens vurdering, at den konkrete
placering af anlægget er en væsentlig udfordring i forhold til landskabets
karakter og de værdifulde kulturomgivelser. På den baggrund kan
administrationen ikke anbefale, at planprocessen fortsætter.

**Økonomiske konsekvenser**

Ingen

**Bilag**

|  |  |
| --- | --- |
| Bilag 1 - Kortbilag | 326-2020-142017 |
| Bilag 2 - Fotos af landskabet | 326-2020-142441 |
| Bilag 3 - Indkommende bemærkninger | 326-2020-45902 |
| Bilag 4 - Behandling af indkommende bemærkninger | 326-2020-142482 |